Jehofa o dirisa Lefoko la gagwe go kaela batho ba gagwe ka tsela e e tla ba sireletsang. Go rata dilo tsa semoya le go itse Baebele go ka dira gore re kgone go atlhola dilo sentle ga ba ga re thusa go itekanela sentle mo mogopolong, e leng dilo tse di ka re thusang go se dire diphoso tse di sa tlhokegeng le go dira ditshwetso tse di botlhale. (Pesalema 38:4; Diane 3:21; 22:3) Ka sekai, go utlwa kgakololo ya Baebele ka boitsholo jwa tlhakanelodikobo, bopelotshetlha, bogale le thubakanyo go sireleditse Bakeresete gore ba se ka ba tlhagelwa ke masetlapelo a magolo. Gape, ka go sa itsalanye thata le batho ba ba bosula, go ka direga thata gore re se ka ra nna mo masetlapelo a ka tlang gone—go nna mo lefelong le le sa siamang ka nako e e sa siamang. (Pesalema 26:4, 5; Diane 4:14) Batho ba ba tshelang ka melaometheo ya Baebele ba itumelela botshelo jwa maemo a a kwa godimo, jo gantsi bo felelang ka boitekanelo jo bo molemo jwa tlhaloganyo le mmele.